Bejaarde man vas wat 7-jarige ‘verkrag’Argieffoto ŉ 76-jarige man van Lilydale naby Bosbokrand in Mpumalanga het Maandag in die hof verskyn in verband met die verkragting van ŉ 7-jarige meisie. Brig. Leonard Hlathi, woordvoerder van die polisie, het gesê die man is Vrydag deur die polisie vasgetrek. Volgens Hlathi het die beweerde verkragting aan die lig gekom toe familielede van die slagoffer vreemde gedrag by haar waargeneem en haar daaroor uitgevra het. “Die meisie het aan haar familie gesê dat die verdagte haar verkrag het, voordat hy haar R2 gegee het en gesê het om niemand te vertel wat gebeur het nie. Die familie het dadelik die saak by die polisie aangemeld en die man is nog dieselfde dag in hegtenis geneem,” het Hlathi gesê. Hy het gesê die saak is gister in die Mkhuhlu-landdroshof tot 12 Desember uitgestel wanneer die verdagte om borgtog sal aansoek doen. “Die polisie veroordeel ten sterkste sulke voorvalle waarin kinders verskriklike dade aangedoen word deur dieselfde mense wat veronderstel is om hulle te beskerm,” het hy gesê.